Praktiese raad: Hoe gemaak as jou kind angstig is oor skool toe gaan? | Huisgenoot
Die begin van die nuwe skooljaar kan vir kinders lekker opwindend wees: 'n nuwe klas, nuwe juffrou, nuwe maats, en 'n tas vol nuwe boeke en skryfbehoeftes. Maar saam met al dié nuutjies bring dit groot veranderinge – iets wat vir kinders spannend kan wees.
Dit maak nie saak of jou kind nou die eerste keer "grootskool" toe gaan, in 'n nuwe skool moet aanpas of bloot aan 'n nuwe graad gewoond moet raak nie – die aanbreek van nuwe ervarings skep 'n mate van onsekerheid en selfs vrees vir die onbekende.
En terwyl die opwinding oor iets nuuts vir sommige kinders swaarder weeg as dié vrees, kan dit vir ander 'n besonder stresvolle tyd beteken. En dit kan jou kind meer angstig maak as wat jy dalk besef.